1«Hɔa pɛ Kongakandɔ Ngɔn bedung tuka towen ɛngɛ. Hio pɔlɔmbɔ bhoko bhukɔ kuo lamba pɛ mbwa, nɛ gboa hazu nɛ ha kpaa wan-sibhoko. 2Mɔrkɔ ha soko mbwa nɛ yera, mɔrkɔ nɛ zɔma. 3Hio yeraa dungɔ sɔna nɛ li lamba, ka dung ha zanga. 4Ma, hio zɔmaa kuo fin ma li lamba gde hapɛtɛa nɛnɛ. 5Ka wan-sibhoko tɛ hɔ nɛhasa na, mbwa fɛt zungbo nɛ ɔala. 6«Ha binsila zɛ, ɛ zea gɛl wi ka gdɔra: ‹Ɛnɛ zɔk! Wan-sibhoko ha tɛa. Ɛnɛ nɛ, nɛ we si wa!› 7Mɛgi pɔlɔmbɔ bhoko ndɔng fɛt guotɛ bhɔngiri lamba pɛ mbwa. 8Hio yeraa tɔa ha hio zɔmaa: ‹Ɛnɛ ha ma li lamba haɔ, hazu pɛ ɔ ha bisoa.› 9Hio zɔmaa kiforo wen: ‹Way, yo lɛm hazu ɔ hinɛ ɛnɛ na. Ɛnɛ nɛ ha pɛ hio wan-gdongi mɔ, nɛ hɛ pɛ ɛnɛ.› 10Ma, ha ngimɔ ka mbwa nɛa ha hɛa li lamba, wan-sibhoko hɔa. Hio bhoko ka dungɔ gdungɛ-gdungɛ, lea twa yenga sibhoko hinɛ wɛnɛ, nɛ ɛ gdɔka nutwa nɛ sɔtɛ. 11«Hapata, hio yera bhoko kiforo tɛ, tɛ gdɔri ha nutwa: ‹Kongawan, Kongawan, gbosisi nutwa ha ɔ wa!› 12Ma, a kiforo wen: ‹Kpasawen, mi tɔ ha ɛnɛ nde, mi ing ɛnɛ na.› 13«Mɛgi ɛnɛ dung nɛ zɔma. Hazu ɛnɛ ing yala nɛ ngonga ka mi, Bewei pɛ Wi betɛ nɛ na.» 14«Kongakandɔ Ngɔn dung fin tuka towen ɛngɛ. Ma wi, ka ngoya nɛa gɛnɛ, saa hio wan-tom pɛa, nɛ gdea hio mɔ pɛa fɛt ha kɔ mbwa. 15Wɛnɛ haa mbɔli ha wan-tom ndang ndang fɛt lɛm nɛ zɛng pɛ mbwa. Ma wan-tom kpaa lafu mbɔli mɔrkɔ, ma lafu mbɔli bwa, nɛ ma lafu mbɔli ndang. Nɛ wɛnɛ pena. 16Wi ka kpaa lafu mbɔli mɔrkɔ nɛa nɛ de tonga nɛ yo. Nɛ wɛnɛ kpaa ma mbinga mɔrkɔ gde ha zua. 17Wi ka kpaa lafu mbɔli bwa dea gbesi, nɛ wɛnɛ kpaa lafu mbɔli bwa gde ha zua. 18Ma, wi ka kpaa lafu mbɔli ndang, nɛa nɛ zaa nu wusi mbɔli pɛ wan pɛa ang. 19«Ka yala pena nɛdɔka, wan pɛ mbwa kiforo, nɛ wɛnɛ angara tɔla mɔ ka wɛnɛ gdea ha kɔ mbwa. 20Wi, ka kpaa lafu mbɔli mɔrkɔ, hɔa nɛ osa fin mbinga mɔrkɔ, nɛ tɔa: ‹Wan pɔm, mɛ baha mi lafu mbɔli mɔrkɔ. Mɛ zɔk, mi kpaa fin ma mɔrkɔ gde ha zua.› 21Wan pɛa tɔa ha wɛnɛ: ‹Nɛ dedea gdang, mɛ nɛ̂ dede wan-tom nɛ mboazu. Mɛ dungɔ nɛ mboazu ha zu bebe mɔ, mɛgi mi begde mɛ ha zu dɔka mɔ. Mɛ tɛ, tɛ de totɛ hinɛ mi.› 22Nɛ wi ka kpaa lafu mbɔli bwa, hɔa fin, nɛ tɔa: ‹Wan pɔm, mɛ baha mi lafu mbɔli bwa. Mɛ zɔk, mi kpaa fin ma bwa gde ha zua.› 23Wan pɛa tɔa ha wɛnɛ: ‹Nɛ dedea gdang, mɛ nɛ̂ dede wan-tom nɛ mboazu. Mɛ dungɔ nɛ mboazu ha zu bebe mɔ, mɛgi mi begde mɛ ha zu dɔka mɔ. Mɛ tɛ, tɛ de totɛ hinɛ mi.› 24Nɛ fin, wi ka kpaa lafu mbɔli ndang, hɔa nɛ tɔa: ‹Wan pɔm, mi ingɔ nde, mɛ nɛ ngaya. Mɛ bhi kpalmɔ ha bhandi ka mɛ tɛ pɛ ang na. Nɛ mɛ wesiri kpalmɔ ha bhandi, ka mɛ tɛ pɛfi ang na. 25Mɛgi mi yuo ke nɛ wuso mbɔli pɛ mɛ ha si nu. Mɛ zɔk, mɔ pɛ mɛ ga.› 26Ma, wan pɛa kiforo wen ha wɛnɛ: ‹Gdanga pɔsa wan-tom! Mɛ ingɔ nde, mi bhi kpalmɔ ha bhandi ka mi tɛ pɛ ang na, nɛ mi wesiri kpalmɔ ha bhandi ka mi tɛ pɛfi ang na. 27Mɛgi, mɛ lɛma gde mbɔli pɔm ha kɔ hio wan-pam mbɔli nde, ha pea, mi akpa mɔ pɔm nɛ ma ganga ha zua. 28Ɛnɛ ku lafu mbɔli ɛngɛ ha kɔ wa yunɛ, nɛ ɛnɛ ha yo ha wi ka kpaa lafu mbɔli bhukɔ. 29Hazu ka ma wi nɛ mɔ ha kɔ wa, ɛ begde ma ha zua. Nɛ wɛnɛ bedung ha zang yɛbhɛ-yɛbhɛ kpaamɔ. Ma, wi ka bo nɛ mɔ ha kɔ wa na, ɛ bezin ngase bebe mɔ ka dung ha kɔ wa yunɛ. 30Ɛnɛ ba gdanga pɔsa wan-tom ɛngɛ pi ha dɛl ha zang ngɛ-ngɛ-ngɛ tutum. Haki a behe kwa nɛ a beyɔng nzata.› » 31«Ha ngimɔ ka mi, Bewei pɛ wi, betɛ hinɛ hio nzɔy telenge ha zang lɛkɛ-lɛkɛmɔ pɔm, mi bedung ha zu lɛkɛ-lɛkɛ solowan pɔm. 32Nɛ hio kandɔ fɛt bewesiri may ha si mi, nɛ mi bekɛtini soko mbwa gbesi tuka zaoro kɛtini nɛ soko sami nɛ gbele mbori. 33Mi begde hio sami ha wekɔ mi, nɛ hio gbele mbori ha gare mi. 34Nɛ mi, Kongawan, betɔ ha wi ndɔng ha wekɔ mi: ‹Sɔ, Bafa mi, wola dede wen ha zu ɛnɛ. Mɛgi ɛnɛ tɛ tɛ kpa dede mɔ pɛ Kongakandɔ pɛ Sɔ, ka wɛnɛ bhɔngara bingiri hazu ɛnɛ ha ngimɔ ka wɛnɛ dea nɛ nzan. 35Hazu wɔ dea mi, nɛ ɛnɛ haa mi yɔngamɔ. Wɔ li dea mi, nɛ ɛnɛ haa mi li mɛ nɔ. Mi dungɔ gɔn-gɛnɛ wi, nɛ ɛnɛ baa mi nɛ dede kɔ. 36Mi dungɔ nɛ sɔngɛrɛ, nɛ ɛnɛ yola la ha tɛ mi. Mi dungɔ nɛ zɛlɛ, nɛ ɛnɛ tɛa tɛ pam mi. Mi dungɔ ha twa zɔbhɔ, nɛ ɛnɛ tɛa tɛ zɔk mi.› 37Mɛgi hio nzeng wi bekifiri wen ha mi: ‹Kongawan, ɔ zɔka mɛ nɛ wɔ, nɛ ɔ ha mɛ yɔngamɔ ha nge ngimɔ ge nde? Mana nɛ wɔ li, nɛ ɔ haa mɛ li mɛ nɔ ha nge ngimɔ ge nde? 38Nɛ, ɔ zɔka mɛ tuka gɔn-gɛnɛ wi, nɛɔ baa mɛ nɛ dede kɔ ha nge swe ge nde? Ɔ zɔka mɛ nɛ sɔngɛrɛ, nɛɔ yola la ha tɛ mɛ ha nge swe ge nde? 39Ɔ zɔka mɛ nɛ zɛlɛ mana ha twa zɔbhɔ, nɛ ɔ nɛa ha pɛ mɛ ha nge swe ge nde?› 40Nɛ mi betɔ ha mbwa: ‹Kpasawen, mi tɔ ha ɛnɛ nde, mɔ fɛt ka ɛnɛ dea ha tɛ ma ndang ha soko hio bebe ya mi ndɔng, ɛnɛ dea yo ha tɛ mi.› 41«Hapata, mi betɔ ha wi ndɔng ha gare mi: ‹Sɔ foma ɛnɛ. Mɛgi ɛnɛ pen hapɛtɛ mi le ha we ka beysi kpoo, ka Sɔ lɛa hazu Satan hinɛ hio wan-tom pɛa. 42Hazu wɔ dea mi, nɛ ɛnɛ tɛ ha mi yɔngamɔ na. Wɔ li dea mi, nɛ ɛnɛ tɛ ha mi li mɛ nɔ na. 43Mi dungɔ gɔn-gɛnɛ wi, nɛ ɛnɛ tɛ ba mi nɛ dede kɔ na. Mi dungɔ nɛ sɔngɛrɛ, nɛ ɛnɛ tɛ yol la ha tɛ mi na. Mi dungɔ nɛ zɛlɛ nɛ ha twa zɔbhɔ, nɛ ɛnɛ tɛ tɛ zɔk mi na.› 44Nɛ mbwa fin bekifiri wen ha mi: ‹Kongawan, ha nge sweɔ zɔka mɛ nɛ wɔ, mana nɛ wɔ li, mana tuka gɔn-gɛnɛ wi, mana nɛ sɔngɛrɛ, mana nɛ zɛlɛ, mana ha twa zɔbhɔ, nɛ ɔ tɛ gbakiri mɛ na, ge nde?› 45Mɛgi, mi, Kongawan, bekifiri wen ha mbwa: ‹Kpasawen mi tɔ ha ɛnɛ nde, mɔ fɛt ka ɛnɛ tɛ de ha tɛ ma wi ndang ha soko hio bebe ya mi ndɔng na, ɛnɛ tɛ de yo fin ha tɛ mi na.› 46Nɛ wi ndɔng benɛ ha bhandi ndulsi mɔ kpoo. Ma, hio nzeng wi benɛ ha bhandi tunɔ kpoo.»
Copyright
Learn More